Aanvallers skiet boer met sy eie vuurwapenArgieffoto: Reint Dykema ŉ Boer van die Edenburg-distrik in die Vrystaat is Woensdagoggend deur twee booswigte, wat hom op sy plaas ingewag het, geskiet. Johannes Coetzee (36), ŉ boer van die omgewing wat ook ŉ sake-onderneming op die dorp besit, is op sy plaas De Erf oorval. Konst. Peter Kareli, woordvoerder van die polisie, het die voorval aan Maroela Media bevestig. “Coetzee het by die huis stilgehou toe die twee aanvallers op hom afgestorm en op hom losgebrand het,” het hy gesê. “Coetzee kon daarin slaag om agter sy bakkie in te duik en is net een keer, in die linkerskouer, gewond. Die twee aanvallers het op die vlug geslaan.” Volgens Kareli het Coetzee na die plaaslike polisiestasie gery om die aanval aan te meld voordat ŉ ambulans hom van die polisiestasie na ŉ hospitaal vervoer het. “Die polisie het vinnig gereageer en na die plaas gejaag. Hulle het ook ŉ polisiehelikopter en die landelike buurtwag geaktiveer om te help om die verdagtes agterna te sit,” het hy gesê. Die polisie kon daarin slaag om een van die verdagtes, ŉ man in sy laat 20’s, in hegtenis te neem. Die tweede verdagte is nog op vrye voet. Dit het later aan die lig gekom dat die verdagtes by Coetzee se huis ingebreek het voordat hy op die plaas aangekom het. Die hele huis was omgekeer, maar slegs sy vuurwapen is gesteel. Dit is ook die vuurwapen wat die aanvallers gebruik het om hom te skiet. “Die verdagte sal binnekort in die hof verskyn op aanklag van poging tot moord,” het Kareli gesê.